Diari Oficial de la Generalitat Valenciana


Sumari del DOGV 5254, del 09-05-2006 (2006/5162)

ORDE de 19 d'abril de 2006, de la Conselleria de Sanitat, per la qual es convoquen ajudes per a projectes d'investigació en matèria sanitària que es realitzen durant l'any 2006.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5254

Data del DOGV
:   09-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/5162


Data del document
:   19-04-2006

Organisme emissor
:   Conselleria de Sanitat

Tipus de document
:   Ordre

Descriptors 

:   * càncer
    * ajuda pública
    * malaltia cardiovascular
    * professió sanitària
    * investigació mèdica
    * neurologia
    * suport econòmic

ORDE de 19 d'abril de 2006, de la Conselleria de Sanitat, per la qual es convoquen ajudes per a projectes d'investigació en matèria sanitària que es realitzen durant l'any 2006. [2006/F5162]  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca ajudes per a finançar projectes d'investigació en matèria sanitària que es porten a terme durant l'any 2006.  
La Conselleria de Sanitat està interessada a impulsar la investigació en matèria sanitària, atés que la investigació és un factor estratègic en el desenvolupament i millora de l'assistència sanitària als ciutadans, contribuïx a augmentar la qualitat de les prestacions i, amb això, el benefici social per a la població. En l'àmbit de la Conselleria de Sanitat, la Direcció General d'Ordenació, Avaluació i Investigació Sanitària té entre les seues competències dinamitzar, potenciar i coordinar l'activitat investigadora.   
Per tot això, i fent ús de les facultats que em conferix l'article 35 de la Llei 5/1983, de 30 de desembre, de Govern Valencià, segons que establix la Llei 38/2003, de 17 de novembre, General de Subvencions, i el Decret 26/2005, de 4 de febrer, pel qual s'aprova el Reglament Orgànic i Funcional de la Conselleria de Sanitat,  
ORDENE  
Article 1. Objecte i àmbit de les ajudes  
Esta orde té com a objecte establir les bases reguladores i convocar, per a l'any 2006, en règim de publicitat i concurrència competitiva, ajudes per a la realització de projectes d'investigació sanitària.  
Article 2. Finançament  
Les beques que regula esta orde es finançaran a càrrec dels Pressupostos de la Generalitat Valenciana per a 2006, aplicació pressupostària 64.39.02.6508, programa econòmic 411.50, capítol IV, codi de línia T5846000, per un import de dos-cents mil (200.000) euros.   
Article 3. Beneficiaris   
Podran sol·licitar les ajudes a projectes d'investigació, com a investigadors responsables de la seua execució cientificotècnica, les persones físiques, professionals de la salut, amb capacitat investigadora i integrades en la plantilla de les institucions sanitàries, centres i servicis dependents de la Conselleria de Sanitat, i de les universitats, organismes públics d'investigació o altres entitats públiques o privades que no tinguen finalitat lucrativa, radicades en tots els casos a la Comunitat Valenciana.   
Article 4. Objecte de la investigació.  
El projecte d'investigació ha de versar sobre aquells problemes o necessitats de salut de la població que es consideren prioritaris, com ara el càncer, patologia cardiovascular, malalties del metabolisme, patologia neurodegenerativa, malalties rares i altres d'elevada prevalença en el nostre àmbit.  
Article 5. Sol·licitud i documentació  
Les sol·licituds han de presentar-se en el model imprés normalitzat disponible en l'adreça d'Internet http://www.san.gva.es, i han de ser subscrites per l'investigador principal que es responsabilitze de l'execució del projecte. Només es pot admetre una sol·licitud per cada persona física com a investigador principal.  
Les sol·licituds han de comptar amb la conformitat del director del centre al qual està adscrit el sol·licitant. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria i que s'ajusta a la normativa del centre. També comporta el compromís de donar suport a la realització correcta del projecte en el cas que resulte finançat.  
En la sol·licitud ha de figurar el nom de l'investigador sol·licitant, el seu lloc, centre de treball al qual està adscrit i adreça per a notificacions, i s'hi ha d'ajuntar la documentació que a continuació es detalla:  
a) Fotocòpia del document nacional d'identitat de l'investigador principal.  
b) Conformitat del director del centre.   
c) Declaració responsable d'altres ajudes concedides per a la realització de projectes d'investigació que es troben actualment en vigor.   
d) Declaració responsable de no estar sotmés a les prohibicions per a obtindre la condició de beneficiari, segons l'article 13 de la Llei 38/2003, de 17 de novembre, General de Subvencions.  
e) Currículum vitae del sol·licitant.  
f) Memòria cientificotècnica del projecte d'investigació per al qual se sol·licita l'ajuda.  
g) Pressupost detallat.  
h) Informe de la comissió d'investigació o del responsable d'investigació del centre.  
Les sol·licituds i la documentació que les acompanya s'han de dirigir a l'Oficina d'Investigació Sanitària de la Direcció General d'Ordenació, Avaluació i Investigació Sanitària, Conselleria de Sanitat, carrer del Misser Mascó, 31, València 46624, en el Registre General de la Conselleria de Sanitat o per qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999.  
El termini de presentació de sol·licituds finalitzarà als 20 dies hàbils comptats a partir de l'endemà de la publicació de la present orde en el Diari Oficial de la Generalitat Valenciana.  
Article 6. Instrucció del procediment  
L'òrgan instructor del procediment de concessió de les ajudes està representat per l'Oficina d'Investigació Sanitària de la Conselleria de Sanitat, al qual correspon la realització de tots els actes d'instrucció necessaris per a la resolució del procediment.  
1. Una vegada s'han rebut les sol·licituds i la documentació adjuntada, s'estudien. En el termini màxim de 10 dies hàbils comptadors des de l'endemà del dia de finalització del termini per a presentar les sol·licituds, l'òrgan instructor ha de publicar en el tauler d'anuncis de la seu central de la Conselleria de Sanitat (c/ Misser Mascó, 31, València 46528) la relació provisional de sol·licituds admeses i excloses amb indicació de les causes d'exclusió.   
2. En la mateixa resolució provisional s'ha d'especificar el termini, no superior a 10 dies hàbils, perquè les persones interessades, les sol·licituds de les quals hagen sigut excloses, esmenen la falta o acompanyen els documents necessaris, amb advertència que, si no ho feren, es consideraria que han desistit de la sol·licitud, de conformitat amb el que disposen els articles 42.1 i 71.1 de la Llei 30/1992 de Règim Jurídic de les Administracions Públiques i del Procediment Administratiu Comú.  
3. Quan acabe el termini per a esmenar les errades detectades, s'ha de publicar, mitjançant els mateixos procediments previstos en l'apartat 2, la llista definitiva de sol·licituds admeses i excloses per a avaluació.  
4. L'avaluació i selecció de les sol·licituds s'ha de fer tenint en compte, exclusivament, la documentació aportada en la sol·licitud.   
5. En qualsevol fase de la tramitació de l'expedient, a la vista de la documentació que es tinga i de les obligacions que s'adquirisquen per la concessió de les ajudes, es poden demanar informes dels organismes i entitats que es considere oportú i efectuar les comprovacions necessàries sobre l'exactitud de tot això.  
Article 7. Naturalesa de les ajudes  
1. Les ajudes previstes en la present convocatòria es destinaran a cobrir les despeses següents, sempre que estiguen directament relacionades amb la realització del projecte i estiguen ben especificades en la sol·licitud:  
a) Despeses de personal: Costos ocasionades per la participació en el projecte de personal en règim de formació, alié al vinculat funcionarial, estatutària o contractualment amb l'organisme sol·licitant.   
b) Despeses d'adquisició de béns i contractació de servicis, que inclourà les compres de material fungible (no inventariable) i la resta de gastos complementaris, degudament justificats, necessaris per al bon fi del projecte, com ara material bibliogràfic i contractació de servicis externs.  
c) Despeses corresponents a viatges i dietes. Cal consignar el lloc, la duració i l'interés dels viatges per al projecte.  
2. Una vegada finalitzat el projecte, el material bibliogràfic (llibres, revistes, material gràfic) adquirit a càrrec de les ajudes concedides queda a disposició dels fons de la biblioteca del centre a què està adscrit l'investigador principal del projecte.  
3. L'estructura de les partides pressupostàries assenyalades en l'anterior punt 1 d'este article és vinculant. Si en el transcurs del desenvolupament del projecte es considera necessari introduir canvis entre partides, estos han de sol·licitar-se amb caràcter previ i amb explicació dels motius per l'investigador responsable del projecte, amb el vistiplau del director del centre, davant de l'òrgan instructor, que ha de resoldre el que procedisca amb l'assessorament que, si és el cas, considere necessari.  
Article 8. Comissió avaluadora  
La comissió avaluadora, responsable de la valoració dels projectes i l'emissió del corresponent informe, està composta per:  
. La directora general d'Ordenació, Avaluació i Investigació Sanitària, que actua com a president.  
. La cap de l'Oficina d'Investigació Sanitària, que actua com a secretària de la comissió avaluadora.  
. El gerent de l'Agència Valenciana de la Salut o la persona que hi designe.  
. El director general d'Assistència Sanitària o la persona que hi designe.  
. Un professional del sistema sanitari públic valencià de prestigi en investigació sanitària.  
La comissió avaluadora té facultats per a resoldre tots els dubtes que puguen sorgir en la interpretació de les bases, així com la possibilitat d'entrevistar els sol·licitants si ho considera oportú.  
La comissió pot disposar la constitució de subcomissions especialitzades, tan sols a l'efecte de col·laborar en la valoració dels projectes presentats.  
Article 9. Selecció de projectes.  
La comissió avaluadora valora els projectes segons els criteris de selecció següents:  
1. Qualitat cientificotècnica del projecte d'investigació presentat.  
2. Rellevància, en relació als aspectes següents:  
a) Relació de l'objecte d'investigació amb les prioritats de salut a la Comunitat Valenciana.  
b) Impacte potencial sobre la millora de l'atenció sanitària a la Comunitat Valenciana.  
3. Caràcter multicèntric i multidisciplinari del projecte.  
4. Adequació dels recursos previstos als objectius que es proposen.  
5. Currículum acadèmic i investigador del sol·licitant.  
Una vegada faça l'avaluació dels aspectes cientificotècnics, la comissió avaluadora ha de fer la proposta de resolució.  
Article 10. Acceptació de l'ajuda  
L'Oficina d'Investigació Sanitària ha de notificar, a cada un dels interessats que hagen sigut proposats com a beneficiaris, la proposta perquè, en el termini de 15 dies naturals a comptar des de la data en què la reba, comunique la seua acceptació, amb el vistiplau del responsable del centre de treball, acompanyat de la documentació complementària que si és el cas li siga requerida. Si no rep cap contestació en eixe termini, s'entén que renuncia a l'ajuda.   
Article 11. Resolució  
Correspon a la directora general d'Ordenació, Avaluació i Investigació Sanitària de la Conselleria de Sanitat la resolució de la convocatòria, a proposta de l'òrgan instructor i d'acord amb l'informe de la comissió avaluadora, així com la facultat d'adoptar les resolucions necessàries per a desplegar-la i executar-la.   
La directora general d'Ordenació, Avaluació i Investigació Sanitària ha de dictar una resolució, que s'ha de publicar en el Diari Oficial de la Generalitat Valenciana, en el termini màxim de 3 mesos comptats des de la data de finalització del termini de presentació de sol·licituds. Si no hi ha resolució expressa en el termini establit s'entenen desestimades, sense perjuí d'allò que es dispose quan es dicte la corresponent resolució.   
Els beneficiaris de les ajudes han d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social, en la forma que s'establix en l'Orde de 30 de maig de 1996, de la Conselleria d'Economia i Hisenda.  
Article 12. Finançament i forma de pagament  
Les ajudes poden finançar totalment o parcialment el pressupost presentat per a l'execució del projecte, però s'han de referir sempre a despeses de funcionament, i són incompatibles amb altres que puguen concedir-se per a la mateixa finalitat. La quantia de les ajudes es determina en cada cas en funció dels interessos de l'avaluació establida en esta orde.  
En el supòsit que l'ajuda fóra concedida a un investigador d'un centre dependent de la Conselleria de Sanitat o de l'Agència Valenciana de Salut, el pagament de les ajudes que regula esta orde pot efectuar-se d'una sola vegada, i es lliura a favor de la institució on preste els seus servicis l'investigador principal, i el centre es compromet a la gestió dels fons i a la realització de les contractacions que si és el cas procediren, d'acord amb les normes que per la seua naturalesa jurídica s'apliquen.   
L'ordenació del pagament de les ajudes en cas d'investigadors de centres no adscrits a la Conselleria de Sanitat ni a l'Agència Valenciana de Salut, es realitzarà d'acord amb els criteris continguts en l'article 47 bis del Text Refós de la llei d'Hisenda Pública Valenciana, en els termes següents:  
1. A la concessió de la subvenció es lliura un 40% de la quantitat assignada. Este pagament estarà condicionat a la prèvia presentació de justificació de despeses que cobrisca el percentatge citat, a la presentació de l'aval bancari prestat en forma i condicions reglamentàries, o bé, a la presentació de fiança depositada davant dels servicis territorials de la Conselleria d'Economia, Hisenda i Ocupació de la província corresponent.  
2. Una vegada justificat per l'entitat el 40% ja lliurat es pot fer el pagament d'un 20% més, amb justificació prèvia de despeses per este percentatge i amb els mateixos condicionants.  
3. El 40% restant l'abona la Generalitat Valenciana quan es justifique correctament la totalitat de la quantitat concedida. En qualsevol cas, el pagament de les ajudes que regula esta orde pot fer-se d'una sola vegada, després de la presentació d'un original o una fotocòpia compulsada de les factures o justificants de les despeses efectuades per l'import total de la quantitat assignada.  
El termini de presentació dels justificants de despesa requerits, conclourà el dia 1 de desembre de 2006.   
Comprovada la documentació justificativa de les despeses fetes, l'import s'abonarà prèvia certificació de conformitat emesa per la directora general d'Ordenació, Avaluació i Investigació Sanitària.  
Article 13. Memòria final  
Els beneficiaris de les ajudes han de remetre a l'Oficina d'Investigació Sanitària, durant el primer trimestre de l'any 2007, la memòria final del projecte, en la qual s'inclourà un resum de la investigació desenvolupada junt amb una relació detallada de les despeses totals realitzades, així com les separates de publicacions o comunicacions a congressos, si n'hi haguera.  
En la publicació de treballs científics, presentació de comunicacions a congressos i reunions científiques, etc., que tinguen lloc com a resultat d'esta ajuda, s'ha de fer constar expressament que s'han dut a terme amb finançament de la Conselleria de Sanitat i s'ha d'enviar a l'Oficina d'Investigació Sanitària un exemplar de la publicació, amb menció del número d'expedient. Així mateix es remetran les publicacions que es produïsquen com a conseqüència de l'ajuda amb posterioritat a la presentació de la memòria.  
Article 14. Obligacions genèriques i específiques a què han de quedar subjectes els beneficiaris  
Són obligacions del beneficiari:  
a) Realitzar el projecte d'investigació que fonamenta la concessió d'esta subvenció.  
b) Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o aprofitament de la subvenció.  
c) Comunicar a l'òrgan que concedix l'obtenció d'altres subvencions, ajudes, ingressos o recursos que financen l'activitat o projecte subvencionat. Esta comunicació ha d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
Així com totes les que se li apliquen de les establides en l'article 47.4 del Text Refós de la Llei de la Hisenda Pública, i en l'article 14 de la Llei 38/2003, de 17 de novembre, General de Subvencions.   
En el cas que el beneficiari de la beca siga personal al servici de l'administració pública, haurà d'obtindre la declaració de compatibilitat per l'administració pública corresponent.  
L'incompliment pels beneficiaris dels requisits establits en esta convocatòria originarà el reintegrament de les quanties concedides, amb tots els efectes i responsabilitats que es deriven d'eixe incompliment. També procedirà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els supòsits previstos en l'article 37 de la Llei 38/2003, de 17 de novembre, General de Subvencions.  
Article 15. Recursos  
Contra esta convocatòria i la resolució d'adjudicació de les ajudes, que posa fi a la via administrativa, podrà interposar-se potestativament el recurs de reposició davant del mateix òrgan que la va dictar o ser impugnada directament davant de l'òrgan jurisdiccional contenciós administratiu (article 116 de la Llei 30/1992, de 26 de novembre, modificada per la Llei 4/1999, de 13 de gener).  
El recurs de reposició davant del conseller de Sanitat s'interposarà en el termini d'un mes comptador des de l'endemà de la publicació en el DOGV.   
Així mateix el recurs contenciós administratiu es pot interposar, d'acord amb l'article 109 de la Llei 30/1992, de Règim Jurídic de les Administracions Públiques i del Procediment Administratiu Comú, així com els articles 10, 25.1 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administrativa del Tribunal Superior de Justícia de la Comunitat Valenciana en el termini màxim de dos mesos a partir de l'endemà de la publicació oficial.   
DISPOSICIONS FINALS  
Primera  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats, durant el temps màxim de dos anys, respectant-ne l'autoria.  
Segona  
S'autoritza la directora general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i aplicació d'esta orde.  
Tercera  
La present orde entrarà en vigor l'endemà de la publicació en el Diari Oficial de la Generalitat Valenciana.  
València, 19 d'abril de 2006  
El conseller de Sanitat,  
VICENTE RAMBLA MOMPLET